**RITMIKUS GIMNASZTIKA DIÁKOLIMPIA**

**„B” kategória**

**Csoportos gimnasztikai verseny**

**2013-2014 tanév**

**1. A verseny célja**-   a ritmikus gimnasztika népszerűsítése;
-   versenyalkalom biztosítása általános- és középiskolás tanulók számára,

 hogy intézményük színeiben versenyezve, annak dicsőséget szerezzenek;

-   diákolimpia bajnoki címek és helyezések eldöntése.

**2. Az országos döntő rendezője**

Magyar Ritmikus Gimnasztika Szövetség a Magyar Diáksport Szövetség támogatásával.

**3. A versenyek ideje, helye és rendezői**
*a) Megyei versenyek:*
A versenyt azokban a korcsoportokban kötelező megrendezni, ahol a csapatok száma meghaladja a továbbjutók számát, a többi korcsoportban a versenyalkalom biztosítása miatt ajánlott (ajánlott a megyékben legtöbb csapatot nevező iskola székhelyén megrendezni). Abban a megyében, ahol van területileg illetékes szövetség ott a szövetség a rendező, vagy a feladatot átruházhatja a legtöbb csapatot nevező iskolának (vagy egyesületnek is), amennyiben az vállalja a megrendezést.

Megrendezési határidő: 2014. március 30.

Jegyzőkönyvek beérkezési határideje: 2014. április 07.

*b) Regionális versenyek:*

A versenyt azokban a korcsoportokban kötelező megrendezni, ahol a csapatok száma meghaladja a továbbjutók számát. A többi korcsoportban a versenyalkalom biztosítása miatt ajánlott.
1./ Nyugat-Magyarország: Baranya, Fejér, Győr-Moson-Sopron, Komárom-Esztergom, Somogy, Tolna, Vas, Veszprém, Zala megye
2./ Budapest
3./ Kelet-Magyarország: Bács-Kiskun, Békés, Borsod-Abaúj-Zemplén, Csongrád, Hajdú-Bihar, Heves, Jász-Nagykun-Szolnok, Nógrád, Pest, Szabolcs-Szatmár-Bereg megye

**Megrendezési határidő: 2014. április 27.
Jegyzőkönyvek beérkezési határideje: 2014. május 05.**

Rendező: az országos szövetség és a területileg illetékes szövetségek megegyezése alapján.

 *c) Országos döntő: (*A rendezőt az MRGSZ kéri fel.*)*

**Ideje: 2014. június 14-15.**

**Helye: később kerül kijelölésre.**

**4. A verseny résztvevői**Azok a versenyzők, akik 2013-ban nem rendelkeztek ritmikus gimnasztika sportágban versenyengedéllyel és azt 2014-ben sem váltják ki.

A sportiskolák tanulói a csoportos gimnasztikai gyakorlatokkal csak a Suliolimpia versenyeire nevezhetnek.

**5. Korcsoportok**

Az " MDSZ Általános szabályok" 5. pontja szerint. Kivétel a 1999-ben születettek, ahol az 1999-ban született középiskolás tanulók az V. korcsoport versenyein indulhatnak, de akkor a saját IV. korcsoportjukban nem vehetnek részt.

**6. Igazolás**

Az MDSZ honlapjáról kinyomtatott nevezési lap + érvényes diákigazolvány + 6 hónapnál nem régebbi orvosi igazolás (háziorvos, vagy sportorvos, vagy iskolaorvos).

Iskolák összevonása, illetve az iskola nevének változása esetén a csapatvezető a versenyen az iskola igazgatója által hitelesített dokumentumot köteles bemutatni, mellyel bizonyítja az intézmények összevonását, illetve névváltoztatását.

**7. Nevezés**

a) Az MDSZ honlapján elektronikusan.

Határidő után beérkezett nevezéseket nem fogad el az MDSZ elektronikus rendszere.

**Nevezési határidő: 2014. február 14.**

b) A Magyar Ritmikus Gimnasztika Szövetséghez minden edzőnek, illetve testnevelőnek el kell juttatnia a nevezésösszesítőt, amelyen az általa benevezett versenyzők, illetve csapatok kerülnek felsorolásra. (A formanyomtatvány letölthető a Magyar RG Szövetség honlapjáról)

Bármelyik hiányában  ( 7. pont. a,b, ) a nevezés nem elfogadott!

**Beérkezési határidő: 2014. február 21.**

**Cím: Magyar Ritmikus Gimnasztika Szövetség,**

**1146 Budapest, Istvánmezei út 1-3.**

A versenyen csak az adott korcsoportba benevezett versenyzők szerepelhetnek, a tartalékokat is be kell nevezni. (Csak a benevezett versenyzőket lehet csapatba állítani!)

A versenyről való távolmaradást egy héttel a verseny megrendezése előtt még le lehet mondani. Határidő utáni lemondás esetén a nevezési díjat meg kell fizetni.

**8.Költségek**
A versenyek rendezői hozzájárulási díjat kérhetnek. *A díj mértékét a rendező(k) határozza(ák) meg, de annak összege nem haladhatja meg az országos döntőre kiírt nevezési díj* *nagyságát*. A részvételi költségek a résztvevőket terhelik.

Nevezési díj az országos döntőre: 8000 Ft/csapat

A versenyről való távolmaradást – az MDSZ szabályai szerint – legkésőbb egy héttel a verseny megrendezése előtt lehet úgy bejelenteni írásban (faxon, vagy e-mailen), hogy nem kell megfizetni a nevezési díjat. Amennyiben ez határidőn túl történik, úgy a rendező az iskola címére kiszámlázhatja a megállapított hozzájárulást.

**9.Gyakorlatanyag**

A 2011/2012 évi Diákolimpia kötelező versenygyakorlatai.
1. korcsoport: előírt szabadgyakorlat

2. korcsoport: előírt karikagyakorlat

3. korcsoport: előírt kötélgyakorlat

4. korcsoport: előírt labdagyakorlat

5-6. korcsoport: előírt szalaggyakorlat

**10.A bíráskodás alapelvei**

A rendező szerv feladata a megfelelő létszámú bírói kar biztosítása. A gyakorlatokat a regionális és az országos döntőn a csoportos gimnasztika versenyben minimum 4 versenybírónak kell értékelnie, melyből 1 fő semleges. Alacsonyabb szintű versenyeken megengedett 3 bíró is.

A Bíró Bizottságot a verseny előtt 10 nappal értesíteni kell.

A versenybíróság elnökét a Bíró Bizottság jelöli ki.

A verseny megrendezéséhez szükséges  feltételek biztosítása a rendező feladata. (Nyomtatvány minták a szövetségben.)

**Gyakorlatok értékelése:  (1 pontszámmal, 0.00 - 10.00 pontig)**

B/1 korcsoport
Egység, szinkron:                            0 - 3,00 pont
Térformák korrektsége:                    0 - 3,00 pont
Testtechnika, kivitel:                        0 - 4,00 pont
                                       Összesen: 10,00 pont

B/2; B/3; B/4; B/5; B/6 korcsoport
Egység, szinkron:                             0 - 2,00 pont
Térformák korrektsége:                     0 - 2,00 pont
Testtechnika, kivitel:                         0 - 3,00 pont
Szertechnika kivitele:                        0 - 3,00 pont
                                       Összesen: 10,00 pont

Négy összpontszám esetén a legalacsonyabb és legmagasabb érték kiesik és a két középső pontszám átlaga adja az érvényes pontszámot. Három összpontszám esetén a három pontszám átlaga lesz a végső pontszám. A bennmaradó érvényes pontszámok különbsége maximum 0,4 pont lehet, a kieső pontszámok különbsége nem haladhatja meg a 0,8 pontot.

A versenyzők minimum 4, maximum 10 fővel mutathatják be a csoportos gimnasztika gyakorlatokat, +2 fő tartalék nevezhető.

**11. Díjazás**
A megyei és a regionális versenyek díjazását, a versenyt rendező szervek határozzák meg. Országos döntő: az I-III. helyezett csapatok érem- valamint oklevél, valamennyi résztvevő csapat oklevél-díjazásban részesül

**12. A lebonyolítás rendje:**

- A megyei versenyen részt vehet minden csapat, amelyet intézménye szabályosan benevezett.

- Csapatonként maximum 3 fő (4 fős csapat esetén max. 2 fő, III. korcsoporttól max. 3 fő) egy korcsoporttal feljebb indítható, de több intézményből nem lehet csapatokat összeállítani. (kivétel: az összevont iskolák esetében).

- Megyei versenyeken részt vehet egy intézményből több csapat is. A regionális versenyekre, ha a megyei versenyen indulók létszáma nem haladja meg a továbbjutók létszámát, intézményenként 2 csapat is továbbjuthat. Amennyiben meghaladja, intézményenként csak 1 csapat juthat tovább.

- Az országos döntőre ugyanazon oktatási intézményből korosztályonként csak 1 csapat juthat be, még abban az esetben is, ha (az iskola összevonások miatt) esetleg több csapat szerzett indulási jogot a regionális döntőben.

- Regionális versenyeken részt vehetnek korosztályonként a megyei versenyek I-VIII. helyen végzett csoportos gimnasztika csapatai, a továbbjutásra vonatkozó szabályok figyelembe vételével.

- Országos döntőn részt vehetnek korosztályonként a regionális versenyek I-VIII. helyen végzett csoportos gimnasztika csapatai, a továbbjutásra vonatkozó szabályok figyelembe vételével.

- Az utolsó továbbjutó helyen, holtverseny esetén, a legmagasabb részpontszám dönti el a továbbjutást. Amennyiben ez is azonos, maximum két csapat esetén: mindkettő továbbjut. Több csapat esetén: a 8. helyen továbbjutó csapatot a következő legmagasabb részpontszám figyelembevételével, egyezések esetén helyszíni sorsolással kell eldönteni.

Megjegyzés:

A szervező kötelezettségei:

* A verseny helyszínének és feltételeinek előkészítése.
* A verseny teljes időtartama alatt **orvos** biztosítása.
* A Bíróbizottság vezetőjével egyeztetett versenybíróság kijelölése és részvételük biztosítása.

- Technikus személyzet részvételének biztosítása.

- Versenyért felelős személy, aki felel a verseny lebonyolításáért.

Minden egyéb a diákolimpia megrendezésével és lebonyolításával kapcsolatos határozatokat és információkat a Magyar RG Szövetség és a Magyar Diáksport Szövetség honlapján lehet megtekinteni.

Minden olyan kérdésben, amelyről jelen versenykiírás nem rendelkezik, a Magyar Ritmikus Szövetség versenyszabályai, valamint a Magyar Diáksport Szövetség szabályai az irányadóak.